|  |
| --- |
| Til modtagerne på vedlagte høringsliste      |

Høring: Udkast til Danmarks nationale skovprogram

Hermed sendes et udkast til nyt nationalt skovprogram i offentlig høring.

Det nye skovprogram vil afløse skovprogrammet fra 2002 og har til formål at udstikke en kurs for en bæredygtig skovforvaltning, der understøtter skovenes mange vigtige funktioner og sikrer god balance mellem skovenes benyttelse og skovenes beskyttelse.

Skovprogrammet indeholder en overordnet vision for Danmarks skove og dækker i tråd med internationale anbefalinger seks overordnede temaer. For hvert tema er der udstukket et eller flere langsigtede strategiske pejlemærker, og for hvert af disse er der knyttet aktuelle konkrete handlinger, som alle finansieres indenfor eksisterende økonomiske rammer.

Programmet udstikker endvidere to centrale mål, som bygger videre på mål fra skovprogrammet fra 2002. Det ene er det langsigtede mål om, at skovlandskaber dækker 20-25 pct. af Danmarks areal inden udgangen af det 21. århundrede. Det andet mål er, at 10 pct. af Damarks samlede skovareal inden 2040 har natur og biologisk mangfoldighed som det primære driftsformål.

Samtidig lægges der op til, at Skovrådet løbende følger udviklingen og giver råd om opfølgning på skovprogrammet. Skovrådet er nedsat af miljø- og fødevareministeren for at rådgive ministeren i skovbrugsfaglige og andre spørgsmål om skov.

I tilblivelsesfasen har skovbrugserhvervet, grønne organisationer og forskere m.fl. bidraget med input blandt andet via Skovpolitisk udvalg og Skovrådet. Der har endvidere været afholdt fire lokale skovkredsmøder og tre workshops i København om programmets forskellige temaer.

Udkastet til skovprogram er nu i otte ugers offentlig høring frem til den 6. april 2018. Alle har mulighed for at afgive høringsbidrag. De skal sendes til mst@mst.dk og i emnefeltet anføres "Skovprogram 2018". Materialet er tilgængeligt på Miljøstyrelsens hjemmeside og på høringsportalen: https://hoeringsportalen.dk/, hvor høringssvarene også bliver gjort tilgængelige efter høringsfristens udløb. Efter høringsperioden færdiggøres og lanceres det nye skovprogram.

Med venlig hilsen

Pernille Karlog

Specialkonsulent

pka@mst.dk